b'\n_START_ARTICLE_\nLongyearbyen\n_START_SECTION_\nGeografia\n_START_PARAGRAPH_\nLongyearbyen, l\'assentament m\xc3\xa9s gran de Svalbard, est\xc3\xa0 situat a la part baixa de la vall del Longyear, al llarg del riu Longyear. La part baixa de la ciutat se situa a la costa sud-oest de la badia d\'Advent, una branca de 4 quil\xc3\xb2metres de l\'Isfjorden. Longyearbyen es troba a la Terra de Nordenski\xc3\xb6ld, una pen\xc3\xadnsula de l\'illa de Spitsbergen, l\'illa m\xc3\xa9s gran de l\'arxip\xc3\xa8lag de Svalbard. \xc3\x89s la ciutat amb vida familiar m\xc3\xa9s septentrional del m\xc3\xb3n; la resta d\'assentaments m\xc3\xa9s al nord s\xc3\xb3n nom\xc3\xa9s d\'investigaci\xc3\xb3. A l\'altre costat de la badia es troben els assentaments fantasma d\'Advent City i Hiorthhamn. _NEWLINE_Longyearbyen est\xc3\xa0 dividit en diversos barris. A la banda oest del riu, al llarg de la badia, s\'hi troben el port i els serveis industrials. La part occidental d\'aquesta zona es diu Bykaia i la part oriental Sj\xc3\xb8omr\xc3\xa5det. M\xc3\xa9s amunt es troba Skj\xc3\xa6ringa, l\'indret on hi ha les oficines del Governador. Uns quants metres amunt es troba la Gamle Longyearbyen ("L\'antiga Longyearbyen") i l\'esgl\xc3\xa9sia. M\xc3\xa9s amunt, es troba el cementiri, seguit del cinema, i finalment el petit nucli de Sverdrupbyen. La majoria de les institucions residencials, comercials i culturals es troben al costat est del riu. M\xc3\xa9s amunt es troba el Centre Universitari i Gruvedalen, la zona residencial m\xc3\xa9s gran. A partir d\'aqu\xc3\xad cap al sud \xc3\xa9s la principal zona comercial, aix\xc3\xad com el lloc on hi ha l\'Ajuntament. A l\'est es troba la zona residencial de Lia i m\xc3\xa9s amunt la de Haugen, que \xc3\xa9s tamb\xc3\xa9 la ubicaci\xc3\xb3 de l\'escola. Als afores de la ciutat hi ha una mina i Nybyen, que s\'utilitza sobretot com a allotjament per a estudiants. Cap a l\'oest, al cap d\'Hotellneset, s\'hi troba l\'aeroport. Les mines restants es troben a vall d\'Adventdalen.\n_START_SECTION_\nPrimeres empreses\n_START_PARAGRAPH_\nEl 1896, la companyia de vaixells Vesteraalens Dampskibsselskab comen\xc3\xa7\xc3\xa0 a fer visites a l\'Hotellneset. Per donar cabuda als turistes, es constru\xc3\xad un hotel prefabricat, per\xc3\xb2 no fou rendible i es tanc\xc3\xa0 despr\xc3\xa9s de la temporada del 1897. No obstant aix\xc3\xb2, dues fam\xc3\xadlies hi passaren l\'hivern entre els anys 1898 i 1899 i Correus Noruega oper\xc3\xa0 una oficina de correus a Hotellneset del 1897 al 1899. La primera mina de carb\xc3\xb3 comercialment viable a Svalbard va ser obert per S\xc3\xb8ren Zakariassen el 1899. El 1901, Bergen-Spitsbergen Kullgrube-kompani comen\xc3\xa7\xc3\xa0 l\'extracci\xc3\xb3 de carb\xc3\xb3 a la muntanya d\'Adventtoppen._NEWLINE_L\'empresari nord-americ\xc3\xa0 John Munroe Longyear va visitar Spitsbergen com a turista el 1901, on es reun\xc3\xad amb una expedici\xc3\xb3 de prospecci\xc3\xb3 de carb\xc3\xb3. Torn\xc3\xa0 a Spitsbergen el 1903, on conegu\xc3\xa9 a Henrik B. N\xc3\xa6ss a l\'Adventfjorden, el qual li proporcion\xc3\xa0 informaci\xc3\xb3 de les mines de carb\xc3\xb3. Juntament amb el seu soci Frederick Ayer, Longyear compr\xc3\xa0 les reivindicacions noruegues a la banda oest de Adventfjorden, i ampli\xc3\xa0 les reclamacions de manera significativa l\'any seg\xc3\xbcent.\n_START_SECTION_\nLa fundaci\xc3\xb3 de la ciutat\n_START_PARAGRAPH_\nEl 1906, la Companyia \xc3\x80rtica de Carb\xc3\xb3 de Boston, amb Ayer i Longyear com a principals accionistes, comen\xc3\xa7\xc3\xa0 l\'extracci\xc3\xb3 de carb\xc3\xb3 a la primera mina, despr\xc3\xa9s de construir molls i habitatges. Malgrat que la majoria d\'obrers eren noruecs, la companyia tenia administraci\xc3\xb3 nord-americana, i d\'aqu\xc3\xad b\xc3\xa9 el nom en angl\xc3\xa8s de la nova Longyear City. El carb\xc3\xb3 es transportava 1,2 quil\xc3\xb2metres des de la mina fins al port usant un telef\xc3\xa8ric. El 1913, l\'empresa inici\xc3\xa0 els treballs preliminars per obrir la segona mina._NEWLINE_Com a conseq\xc3\xbc\xc3\xa8ncia de dificultats financeres durant la Primera Guerra Mundial, les mines foren comprades per l\'empresa noruega Store Norske (SNSK), que s\'incorpor\xc3\xa0 a Oslo el 30 de novembre de 1916. Aquell any, l\'SNSK constru\xc3\xad cinc noves casernes, incloent-hi una que es f\xc3\xa9u servir d\'hospital. El 1918 moriren onze persones per la grip espanyola, i per aquesta ra\xc3\xb3 el mateix any s\'establ\xc3\xad un cementiri a la ciutat de Longyear, malgrat que fins aleshores la comunitat americana hagu\xc3\xa9s enterrat els seus morts a Hotellneset. Dos anys m\xc3\xa9s tard, 26 homes moriren en una explosi\xc3\xb3 de pols de carb\xc3\xb3 a la mina 1. Despr\xc3\xa9s d\'aquell fet es tanc\xc3\xa0 la mina 1 i tota l\'activitat pass\xc3\xa0 a la mina 2. El mateix any fou lliurat el primer cami\xc3\xb3 per a traslladar el carb\xc3\xb3 que s\'extreia de les mines de la ciutat._NEWLINE_L\'Esgl\xc3\xa9sia de Noruega design\xc3\xa0 Thorleif \xc3\x98stenstad com a primer vicari i sacerdot de Svalbard el 1920. Tamb\xc3\xa9 s\'establ\xc3\xad una escola per part de l\'esgl\xc3\xa9sia i l\'SNSK el mateix any, amb vuit alumnes. La primera Esgl\xc3\xa9sia de Svalbard obr\xc3\xad el 28 d\'agost de 1921, i la sala de lectura de l\'esgl\xc3\xa9sia fou a partir d\'aleshores utilitzada com a escola. La ciutat de Longyear (en angl\xc3\xa8s: Longyear City) va passar a dir-se Longyearbyen el 1926._NEWLINE_L\'Administraci\xc3\xb3 de Telecomunicacions de Noruega establ\xc3\xad una estaci\xc3\xb3 de r\xc3\xa0dio a la pen\xc3\xadnsula de Finneset el 1911, l\'Svalbard R\xc3\xa0dio, que fou traslladada a Longyearbyen el 1930. La ind\xc3\xbastria tur\xc3\xadstica de la ciutat comen\xc3\xa7\xc3\xa0 el 1935, quan SS Lyngen comen\xc3\xa7\xc3\xa0 a rebre turistes amb regularitat durant la temporada d\'estiu. El 1937, l\'SNSK establ\xc3\xad la instal\xc2\xb7laci\xc3\xb3 de Sverdrupbyen, que serviria d\'habitatge per als treballadors de la futura mina 1b, que s\'estren\xc3\xa0 el 1939. El 1938, es va completar la primera carretera de Longyearbyen, que transcorria entre el centre de la ciutat i Sverdrupbyen. La nova mina 2b, un nova entrada a la mina 2a, comen\xc3\xa7\xc3\xa0 el 1939.\n_START_SECTION_\nSegona Guerra Mundial\n_START_PARAGRAPH_\nSvalbard no es va veure afectada per l\'ocupaci\xc3\xb3 de Noruega per l\'Alemanya Nazi el 1940. No obstant aix\xc3\xb2, a partir del 1941 l\'arxip\xc3\xa8lag obtingu\xc3\xa9 una import\xc3\xa0ncia estrat\xc3\xa8gica en la cadena de subministrament entre les pot\xc3\xa8ncies aliades, aix\xc3\xad com una font de carb\xc3\xb3 que tant necessitaven. El govern noruec a l\'exili rebutj\xc3\xa0 una ocupaci\xc3\xb3 sovi\xc3\xa8tica-brit\xc3\xa0nica;  en lloc d\'aix\xc3\xb2 l\'ex\xc3\xa8rcit brit\xc3\xa0nic comen\xc3\xa7\xc3\xa0 l\'Operaci\xc3\xb3 Gauntlet per evacuar Spitsbergen. El 29 d\'agost de 1941, tota la poblaci\xc3\xb3 de Ny-\xc3\x85lesund fou evacuada a Longyearbyen, i el 3 de setembre 765 persones foren evacuades de Longyearbyen a Esc\xc3\xb2cia. M\xc3\xa9s tard, els \xc3\xbaltims 150 homes tamb\xc3\xa9 foren evacuats. Amb Longyearbyen despoblada, una petita guarnici\xc3\xb3 a\xc3\xa8ria alemanya s\'establ\xc3\xad a la vall d\'Advent, sobretot per proporcionar dades meteorol\xc3\xb2giques. Despr\xc3\xa9s que la brit\xc3\xa0nica Operaci\xc3\xb3 Fritham recuper\xc3\xa9s el control de Barentsburg, les forces alemanyes abandonaren Longyearbyen sense combat._NEWLINE_Al setembre del 1943, la Kriegsmarine envi\xc3\xa0 dos cuirassats, Tirpitz i Scharnhorst, i nou destructors per bombardejar Longyearbyen, Barentsburg i Gr\xc3\xbamant. Tots els edificis de Longyearbyen foren destru\xc3\xafts excepte quatre: l\'hospital, la central el\xc3\xa8ctrica, un edifici d\'oficines i un edifici d\'habitatges, a m\xc3\xa9s de Sverdrupbyen. Longyearbyen qued\xc3\xa0 despoblat fins al final de la guerra, amb el primer vaixell que arrib\xc3\xa0 des del continent el 27 de juny de 1945.\n_START_SECTION_\nDespr\xc3\xa9s de la guerra\n_START_PARAGRAPH_\nDespr\xc3\xa9s del final de la guerra es f\xc3\xa9u una reconstrucci\xc3\xb3 r\xc3\xa0pida de la ciutat i seguidament es reinici\xc3\xa0 la mineria. El 1948, la producci\xc3\xb3 de carb\xc3\xb3 ja havia assolit nivells anteriors a la guerra de m\xc3\xa9s de 480.000 tones. A m\xc3\xa9s, el 1946 s\'establ\xc3\xad Nybyen (literalment: "la nova ciutat"), que consistia en cinc casernes amb una capacitat de 72 persones per cada una. El primer exemplar de l\'Svalbardposten fou publicat al novembre del 1948. Fins aleshores no s\'havia publicat mai cap peri\xc3\xb2dic regular a la ciutat. El 1949, Longyearbyen reb\xc3\xa9 servei telef\xc3\xb2nic amb el continent a trav\xc3\xa9s d\'una connexi\xc3\xb3 de r\xc3\xa0dio entre Svalbard R\xc3\xa0dio i Harstad. El mateix any fou constru\xc3\xafda una granja a Longyearbyen per a mantenir ovelles, porcs i gallines. El 1950 comen\xc3\xa7\xc3\xa0 a emetre una estaci\xc3\xb3 de r\xc3\xa0dio local. El cementiri es mantingu\xc3\xa9 en \xc3\xbas fins al 1950, amb 44 persones sepultades, ja que es va descobrir que els cossos els hi costava descompondre\'s a causa del permagel. A partir d\'aleshores els cossos s\'enviaren al continent per a ser enterrats. El centre comunitari Huset obr\xc3\xad el 1951._NEWLINE_La mineria a la mina 1b es va acabar el 1958, i l\'any seg\xc3\xbcent s\'obr\xc3\xad la nova mina 5. Els treballs preliminars de la mina 4 s\'iniciaren el 1954, i el 1960 la mina entr\xc3\xa0 en servei. La Reial For\xc3\xa7a A\xc3\xa8ria Noruega comen\xc3\xa7\xc3\xa0 a oferir a Longyearbyen vols postals a la d\xc3\xa8cada del 1950. El 1959, un home caigu\xc3\xa9 greument malalt, de manera que es prepar\xc3\xa0 una pista d\'aterratge a la vall d\'Advent. A partir d\'aquell mateix any, Braathens SAFE comen\xc3\xa7\xc3\xa0 a oferir a l\'aeroport vols irregulars d\'hivern. El 1957 fou contractat un director a l\'escola de prim\xc3\xa0ria i s\'inaugur\xc3\xa0 una nova esgl\xc3\xa9sia el 24 d\'agost de 1958. A partir del 1961, la prim\xc3\xa0ria l\'escola es complement\xc3\xa0 amb una escola de secund\xc3\xa0ria privada. Una branca del Troms\xc3\xb8 Sparebank obr\xc3\xad el 1959._NEWLINE_A la d\xc3\xa8cada del 1960, la granja de la ciutat fou tancada i reempla\xc3\xa7ada per liq\xc3\xbcefacci\xc3\xb3 industrial de llet en pols. La primera moto de neu produ\xc3\xafda en s\xc3\xa8rie a la ciutat s\'utilitz\xc3\xa0 el 1961. El 1969, hi havia 140 motos de neu registrades i nom\xc3\xa9s 33 cotxes registrats. Del 1962 al 1984 es va realitzar un centre d\'oci a Sverdrupbyen. L\'activitat ordin\xc3\xa0ria a la mina 4 acab\xc3\xa0 el 1970, dos anys despr\xc3\xa9s que la mina 2B hagu\xc3\xa9s tancat. No obstant, el 1969 s\'inaugur\xc3\xa0 la nova mina. Els equips de radiodifusi\xc3\xb3 de televisi\xc3\xb3 s\'instal\xc2\xb7laren el 1969, i la Corporaci\xc3\xb3 de radiodifusi\xc3\xb3 Noruegacomen\xc3\xa7\xc3\xa0 a funcionar dues setmanes despr\xc3\xa9s._NEWLINE_El 1971 s\'obr\xc3\xad un nou edifici escolar, amb una escola de prim\xc3\xa0ria i de secund\xc3\xa0ria combinades, juntament amb un nou gimn\xc3\xa0s i una piscina de 12,5 metres de llargada. El Consell de Svalbard fou establert l\'1 de novembre de 1971. El consell es componia de 17 membres no partidaris que eren elegits o designats per tres empleats de l\'empresa SNSK, empleats p\xc3\xbablics i d\'altres, encara que la proporci\xc3\xb3 canvi\xc3\xa0 diverses vegades. Les operacions de la mina 3 s\'iniciaren al mar\xc3\xa7 del 1971, i les operacions a la mina 7 comen\xc3\xa7aren l\'any seg\xc3\xbcent. El 1973, el Ministeri de Comer\xc3\xa7 i Ind\xc3\xbastria compr\xc3\xa0 un ter\xc3\xa7 de l\'empresa SNSK. L\'aeroport fou inaugurat el 1975 i present\xc3\xa0 inicialment quatre vols setmanals cap Noruega continental i dos vols setmanals cap a R\xc3\xbassia. El 1978, la comunitat comen\xc3\xa7\xc3\xa0 a rebre un sat\xc3\xa8l\xc2\xb7lit de comunicacions provinent del continent, i d\'aquesta manera es comen\xc3\xa7aren a rebre els primers canals de televisi\xc3\xb3. Al mateix any es va introduir un programa de secund\xc3\xa0ria superior a l\'escola p\xc3\xbablica.\n_START_SECTION_\n1980-actualitat\n_START_PARAGRAPH_\nStore Norske es sotmet\xc3\xa9 a un canvi gradual durant la d\xc3\xa8cada del 1980. Des del 1980, els diners de Spitsbergen es tragueren de la circulaci\xc3\xb3 i es reempla\xc3\xa7aren amb moneda noruega ordin\xc3\xa0ria. La mina 6 tanc\xc3\xa0 l\'any seg\xc3\xbcent. A partir de 1982, Store Norske permet\xc3\xa9 que particulars poguessin posseir i operar vehicles. El 1990, hi havia 353 vehicles matriculats i 883 motos de neu. L\'1 de juliol de 1983, SNSK trasllad\xc3\xa0 la seva seu central de Bergen a Longyearbyen. Svalbard Samfunnsdrift (SSD), una societat an\xc3\xb2nima que fou responsable de la infraestructura i els serveis p\xc3\xbablics, fou establerta per SNSK l\'1 de gener de 1989. Les responsabilitats d\'aquesta eren l\'assist\xc3\xa8ncia sanit\xc3\xa0ria, el cos de bombers, l\'escola bressol, carreteres, l\'eliminaci\xc3\xb3 d\'escombraries, la producci\xc3\xb3 d\'energia, el sistema d\'aigua i clavegueram, el cinema, els esdeveniments culturals i la biblioteca. La propietat fou adquirida pel Ministeri de Comer\xc3\xa7 i Ind\xc3\xbastria, l\'1 de gener de 1993. _NEWLINE_Durant la d\xc3\xa8cada del 1990 les autoritats iniciaren un proc\xc3\xa9s de "normalitzaci\xc3\xb3" de Longyearbyen mitjan\xc3\xa7ant la supressi\xc3\xb3 del r\xc3\xa8gim d\'empresa de la ciutat i la introducci\xc3\xb3 d\'una gamma completa de serveis, una economia variada i una democr\xc3\xa0cia local. Les noves empreses comercials inclo\xc3\xafen un centre comercial en substituci\xc3\xb3 de la botiga de prestaci\xc3\xb3 de l\'SNSK el 1992. De la mateixa manera, Esso obr\xc3\xad una estaci\xc3\xb3 de servei comercial el 1994. El Consell de Svalbard canvi\xc3\xa0 el seu reglament el 1993 i permet\xc3\xa9 la celebraci\xc3\xb3 d\'eleccions. En un pas per incrementar el turisme, fou inaugurat el 1995 l\'Hotel Polar de Svalbard, un any despr\xc3\xa9s que la mina 3 hagu\xc3\xa9s estat tancada. El Consell de la Comunitat de Longyearbyen s\'establ\xc3\xad el 2002, en substituci\xc3\xb3 del Consell de Svalbard i l\'assimilaci\xc3\xb3 de l\'SSD, i assum\xc3\xad moltes de les responsabilitats i les estructures d\'un municipi._NEWLINE_Aquest per\xc3\xadode tamb\xc3\xa9 vegu\xc3\xa9 el sorgiment d\'una s\xc3\xa8rie d\'establiments cient\xc3\xadfics. La Universitat d\'Agricultura de Noruega establ\xc3\xad un banc de llavors primitives el 1984. El Centre Universitari de Svalbard obr\xc3\xad el 6 de setembre de 1993 i tenia 30 estudiants al seu semestre inaugural. Telenor M\xc3\xb2bil establ\xc3\xad la cobertura GSM el 1995, i el 2004 s\'obr\xc3\xad el sistema de cables submarins de Svalbard, proporcionant la connexi\xc3\xb3 del cable de fibra \xc3\xb2ptica a la part continental. L\'Associaci\xc3\xb3 Cient\xc3\xadfica Europea de Radars de Dispersi\xc3\xb3 Incoherent (EISCAT) obr\xc3\xad un radar a la ciutat el 1996, seguit de l\'estaci\xc3\xb3 de sat\xc3\xa8l\xc2\xb7lits de Svalbard el 1999 i de la Volta Global de Llavors de Svalbard el 2008.\n_START_SECTION_\nPol\xc3\xadtica i govern\n_START_PARAGRAPH_\nEl Consell de la Comunitat de Longyearbyen t\xc3\xa9 moltes de les responsabilitats d\'un municipi. S\'organitza amb un consell de 15 membres que des del 2011 ha estat dirigit per l\'alcaldessa Christin Kristoffersen del Partit Laborista. Les principals responsabilitats del consell s\xc3\xb3n la infraestructura i les empreses dels serveis p\xc3\xbablics, incloent l\'energia, l\'\xc3\xbas del s\xc3\xb2l i la planificaci\xc3\xb3 de la comunitat, l\'educaci\xc3\xb3 des de preescolar fins al nivell secundari superior i el benestar de l\'infant. La ciutat t\xc3\xa9 tres escoles bressol, a m\xc3\xa9s de l\'Escola de Longyearbyen._NEWLINE_No hi ha seguretat social a la ciutat. Els residents noruecs conserven les pensions i la seguretat social al municipi provinent del continent. L\'Hospital Universitari del Nord de Noruega opera una cl\xc3\xadnica, l\'Hospital de Longyearbyen. Altres oficines p\xc3\xbabliques amb pres\xc3\xa8ncia a Longyearbyen s\xc3\xb3n la Direcci\xc3\xb3 Nacional de Mineria, l\'Institut Polar Noruec, l\'Administraci\xc3\xb3 Tribut\xc3\xa0ria de Noruega i l\'Esgl\xc3\xa9sia de Noruega. Longyearbyen est\xc3\xa0 subordinada al Tribunal de Districte de Nord-Troms i al Tribunal d\'Apel\xc2\xb7laci\xc3\xb3 d\'H\xc3\xa5logaland, ambd\xc3\xb3s ubicats a Troms\xc3\xb8._NEWLINE_El Tractat de Svalbard del 1920 va establir la sobirania noruega total sobre l\'arxip\xc3\xa8lag. El tractat va entrar en vigor el 1925, arran de la Llei de Svalbard que va crear la figura del governador de Svalbard. Ell o ella t\xc3\xa9 la responsabilitat tant com a governador del comtat com de cap de la policia, aix\xc3\xad com l\'ocupaci\xc3\xb3 d\'altres c\xc3\xa0rrecs d\'autoritat concedida pel Poder Executiu. Les responsabilitats inclouen la pol\xc3\xadtica ambiental, el dret de fam\xc3\xadlia, la policia, la recerca i rescat, la gesti\xc3\xb3 del turisme, els serveis d\'informaci\xc3\xb3, el contacte amb els assentaments estrangers i els jutjats en algunes \xc3\xa0rees d\'investigacions mar\xc3\xadtimes i judicials  -encara que no en els mateixos casos que actua com a policia. Kjerstin Askholt ha estat governadora des del 2015; que \xc3\xa9s assistida per un equip de 26 professionals. La instituci\xc3\xb3 est\xc3\xa0 subordinada al Ministeri de Just\xc3\xadcia i la Policia. _NEWLINE_A causa de la situaci\xc3\xb3 especial al Tractat de Svalbard, Longyearbyen est\xc3\xa0 subjecta a la legislaci\xc3\xb3 noruega, per\xc3\xb2 els ciutadans de qualsevol pa\xc3\xads signatari podr\xc3\xa0 dur a terme activitats comercials i viure a la ciutat. No obstant aix\xc3\xb2, les persones sense una font d\'ingressos poden ser rebutjades pel governador. El tractat limita el dret de Noruega per recaptar impostos a la del finan\xc3\xa7ament dels serveis a Svalbard. Per tant, Longyearbyen t\xc3\xa9 un impost sobre la renda m\xc3\xa9s baixa que Noruega continental, i no hi ha impost sobre el valor afegit. El tractat ha fet que Longyearbyen sigui una zona desmilitaritzada i no formi part de l\'Espai Econ\xc3\xb2mic Europeu ni l\'espai Schengen com la resta de Noruega.\n_START_SECTION_\nEconomia\n_START_PARAGRAPH_\nL\'\xc3\xbanica activitat minera que encara t\xc3\xa9 lloc a Longyearbyen es troba a la mina 7, situada a 15 quil\xc3\xb2metres fins a la vall d\'Advent. La mina produeix 70.000 tones de carb\xc3\xb3 a l\'any, de les quals 25.000 tones s\'usen per alimentar la central el\xc3\xa8ctrica de Longyear, l\'\xc3\xbanica central el\xc3\xa8ctrica que usa el carb\xc3\xb3 com a combustible a Noruega. La major part de la producci\xc3\xb3 de la Store Norske es realitza a Sveagruva, situada a Van Mijenfjorden, a 60 quil\xc3\xb2metres al sud de Longyearbyen. El 70% dels treballadors de la mina 7 viu a Sveagruva, mentre que el 30% viu a Longyearbyen. La mineria no ha estat rendible i Store Norske es basa en els subsidis estatals per mantenir la producci\xc3\xb3._NEWLINE_La Centre Universitari de Svalbard (UNIS) compta amb 350 estudiants i una facultat permanent de 40 professors i assistents i 120 professors convidats. El Servei d\'Informaci\xc3\xb3 no ofereix graus, per\xc3\xb2 en canvi ofereix cursos semestrals de biologia, f\xc3\xadsica i geologia. L\'allotjament per als estudiants es troba a Nybyen. La universitat \xc3\xa9s part dels 12.000 m\xc2\xb2 del Centre Cient\xc3\xadfic de Svalbard, que tamb\xc3\xa9 compta amb la pres\xc3\xa8ncia de l\'Institut Polar Noruec, l\'EISCAT i el F\xc3\xb2rum Cient\xc3\xadfic de Svalbard. El 2006, al voltant de 9.000 dies d\'investigaci\xc3\xb3 es van destinar a Longyearbyen. Aix\xc3\xb2 va fer de Longyearbyen el segon indret m\xc3\xa9s gran de recerca de Svalbard, marginalment per sota de Ny-\xc3\x85lesund. Malgrat aix\xc3\xb2, Longyearbyen t\xc3\xa9 nom\xc3\xa9s investigadors noruecs, mentre que Ny-\xc3\x85lesund \xc3\xa9s m\xc3\xa9s o menys uniformement dividit entre noruecs i estrangers._NEWLINE_L\'Estaci\xc3\xb3 de Sat\xc3\xa8l\xc2\xb7lit de Svalbard va ser constru\xc3\xafda gr\xc3\xa0cies a l\'excel\xc2\xb7lent ubicaci\xc3\xb3 de Longyearbyen per descarregar les dades dels sat\xc3\xa8l\xc2\xb7lits de l\'\xc3\xb2rbita polar. Situat a Plat\xc3\xa5berget, anterior Hotellneset, va ser constru\xc3\xaft com a part d\'una col\xc2\xb7laboraci\xc3\xb3 entre la NASA i el Centre Espacial de Noruega, per\xc3\xb2 s\'ha des del 2001 l\'ha operat Kongsberg Satellite Services. L\'EISCAT opera un radar de dispersi\xc3\xb3 incoherent per estudiar l\'aurora boreal. El magatzem de llavors de Svalbard, administrat pel Global Crop Diversity Trust, \xc3\xa9s una instal\xc2\xb7laci\xc3\xb3 subterr\xc3\xa0nia segura capa\xc3\xa7 d\'emmagatzemar milions de llavors de cultius. Entre els centenars d\'esp\xc3\xa8cies protegides, n\'hi ha dues procedents de Catalunya: l\'enciam silvestre (lactuca serriola, procedent de Llagostera), i el lli (linum usitatissimum, de Caldes de Malavella). La instal\xc2\xb7laci\xc3\xb3 ha estat dissenyada per protegir contra les cat\xc3\xa0strofes naturals i humans, incloent l\'escalfament global, les inundacions i els incendis i l\'holocaust nuclear. El lloc va ser triat per un nombre de factors, incloent la seva llunyania i la temperatura ambient del permagel._NEWLINE_Longyearbyen \xc3\xa9s el centre del turisme a l\'arxip\xc3\xa8lag, encara que la major part del turisme es genera a partir de les experi\xc3\xa8ncies naturals en lloc de visitar la ciutat en si. No obstant aix\xc3\xb2, Longyearbyen proporciona subministraments i allotjaments amb diversos museus. El 2008, Longyearbyen va experimentar 89.000 hoste-nits, davant dels 30.000 el 1995. La mitjana dels hostes es va allotjar 2,2 nits i els hotels van ser utilitzats pels turistes el 60 per cent de la capacitat. Al voltant de 40.000 turistes van volar a Longyearbyen. Dos ter\xc3\xa7os dels turistes provenen de Noruega. El 2007, la ind\xc3\xbastria del turisme va tenir un ingr\xc3\xa9s de 291 milions de corones noruegues i va produir 200 anys-home.\n_START_SECTION_\nCultura\n_START_PARAGRAPH_\nEl consell de la comunitat realitza una s\xc3\xa8rie d\'activitats culturals, com ara una sala de cinema, un club juvenil, una biblioteca i una galeria. El club esportiu de la ciutat \xc3\xa9s l\'Svalbard Turn. Svalbardhallen \xc3\xa9s un centre d\'esports d\'interior que inclou un poliesportiu que inclou, entre altres, un camp d\'handbol, tres pistes de b\xc3\xa0dminton, un camp de tir i una piscina de 25 metres de llargada. L\'esgl\xc3\xa9sia de Svalbard de l\'Esgl\xc3\xa9sia de Noruega inclou tot l\'arxip\xc3\xa8lag com la seva parr\xc3\xb2quia. La sala de la congregaci\xc3\xb3 \xc3\xa9s de 126 m\xc2\xb2, mentre que la sala d\'estar \xc3\xa9s de 112 m\xc2\xb2. L\'esgl\xc3\xa9sia est\xc3\xa0 constru\xc3\xafda amb entramat de fusta. L\'Svalbardposten \xc3\xa9s un diari setmanal que es publica els divendres. La impressi\xc3\xb3 es porta a terme a Troms\xc3\xb8 i la majoria dels abonats viuen al continent. Icepeople, un peri\xc3\xb2dic alternatiu en angl\xc3\xa8s, tamb\xc3\xa9 es publica setmanalment Hi ha dos museus de la ciutat, el museu de Svalbard i el Museu Dirigible de Spitsbergen. El festivals Dark Season Blues s\'ha dut a terme anualment a l\'octubre des de l\'any 2003. 20 residents de la ciutat s\xc3\xb3n membres de la Liverbirds Svalbard i es reuneixen peri\xc3\xb2dicament a l\'Svalbar els dies de partit durant els mesos d\'hivern.\n_START_SECTION_\nTransport\n_START_PARAGRAPH_\nLongyearbyen compta amb una xarxa de carreteres que s\'est\xc3\xa9n 50 quil\xc3\xb2metres, per\xc3\xb2 la xarxa no arriba a qualsevol altra comunitat. El 2008 hi havia 1.481 vehicles de carretera registrats i el 49% de les llars tenia un cotxe. Els cotxes estan registrats amb les lletres ZN a les plaques de la matr\xc3\xadcula. Hi ha un \xc3\xbanic taller, Svalbard Acte, que \xc3\xa9s tamb\xc3\xa9 un distribu\xc3\xafdor de Toyota._NEWLINE_Les motos de neu s\xc3\xb3n una forma de transport molt popular i hi ha m\xc3\xa9s motos de neu que residents. El 2008 es van registrar 2.672 motos de neu i el 69% de les llars pertanyents almenys en tenien una. Els transports motoritzats estan prohibits fora d\'asfalt, per\xc3\xb2 les motos de neu s\'utilitzen extensivament durant l\'hivern, tant per a activitats comercials com recreatives. El transport de Longyearbyen a Barentsburg (45\xc2\xa0km) i a Pyramiden (100\xc2\xa0km) \xc3\xa9s possible en moto de neu a l\'hivern o amb vaixell durant tot l\'any._NEWLINE_L\'aeroport de Svalbard-Longyear es troba a Hotellneset, 3 quil\xc3\xb2metres al nord-oest de la ciutat. T\xc3\xa9 una pista de 2.483 metres de llarg i \xc3\xa9s l\'\xc3\xbanic aeroport en qu\xc3\xa8 es pot sortir en avi\xc3\xb3 de l\'arxip\xc3\xa8lag. Scandinavian Airlines opera vols diaris a Oslo i Troms\xc3\xb8, mentre que hi ha vols irregulars a R\xc3\xbassia. Lufttransport opera serveis x\xc3\xa0rter regulars a l\'aeroport de Svea i a l\'aeroport de Ny-\xc3\x85lesund, Hamnerabben. Arktikugol opera helic\xc3\xb2pters cap a Barentsburg i Pyramiden. Hi ha dos molls a Longyearbyen, un per a l\'exportaci\xc3\xb3 de carb\xc3\xb3 i un per a mercaderies en general. Del 1907 al 1987, les empreses mineres van fer servir una xarxa de telef\xc3\xa8rics per al transport de carb\xc3\xb3 des les mines fins al port.'